ΓΡΑΠΤΗ ΕΡΩΤΗΣΗ E-4080/98

υποβολή: Pedro Marset Campos (GUE/NGL) προς την Επιτροπή

(14 Ιανουαρίου 1999)

Θέμα: Εγκαταλελειμένα χωριά στην περιοχή Αραγκόν (Ισπανία)

Η Αραγκόν είναι αυτόνομη κοινότητα της Ισπανίας όπου έχει σημειωθεί μεγάλη μείωση του πληθυσμού η οποία επηρεάζει 400 περίπου χωριά, αγροτόσπιτα και αγροκτήματα, κυρίως στην περιοχή των Πυρηναίων της Ουέσκα και στις ορεινές περιοχές της Τερουέλ, γεγονός που αποτελεί καθαρή αντανάκλαση των πολιτικών χωροταξίας που εφαρμόστηκαν έως τώρα.

Ορισμένα άτομα και οργανώσεις προτιμούν να εγκαταλείψουν το ρυθμό ζωής των μεγάλων πόλεων και επιλέγουν έναν εναλλακτικό τρόπο ζωής και την επαφή με τη φύση, αναζητώντας απασχόληση στις αγροτικές περιοχές, τόσο σε κατοικημένα χωριά όσο και σε εγκαταλελειμένα. Ο σύλλογος "Colores" του Σασέ (Αραγκόν Ισπανία), ο οποίος έχει ενσωματωθεί πλήρως στην κοινότητα του Σομπραρμπέ, μολονότι προσπάθησε δεν επέτυχε έγκριση μέτρων εκ μέρους της διοίκησης που θα διευκόλυναν το έργο του για την κατασκευή μόνιμων κατοικιών. Η διοίκηση της Αραγκόν υπήρξε φειδωλή ως προς τη διάθεσή τους, και η μόνη εναλλακτική λύση που προέκυψε ήταν η φόρμουλα της χρησιμοποίησής τους αποκλειστικά ως τουριστική υποδομή.

1. Η Επιτροπή γνωρίζει την κατάσταση αυτή;

2. Δεν θεωρεί η Επιτροπή ότι, ως θεματοφύλακας των Συνθηκών, θα πρέπει να παρέχει διευκολύνσεις για την ανάπτυξη, προώθηση και αποκατάσταση των εγκαταλελειμένων χωριών και να διευκολύνει την κατοίκηση εκ νέου των χωριών αυτών από ενώσεις ή συλλόγους όπως ο σύλλογος "Colores" που υποβάλλουν συγκεκριμένα σχέδια κατοικιών;

3. Σε ποιο βαθμό παραβιάζονται τα δικαιώματα των ευρωπαίων πολιτών εφόσον δεν τους επιτρέπεται η μόνιμη κατοίκηση σε ερημωμένη από τον πληθυσμό της περιοχή;

4. Προτίθεται η Επιτροπή να καταρτίσει σχέδιο οδηγίας ή έκθεση σχετικά με το θέμα που μας απασχολεί, λαμβάνοντας υπόψη τον μεγάλο αριθμό μεταναστεύσεων που παρατηρείται προς τις μεγάλες πόλεις;

5. Θα μπορούσε η Επιτροπή να παράσχει κάθε πληροφορία όσον αφορά την υπόθεση αυτή;

Απάντηση του κ. Fischler εξ ονόματος της Επιτροπής

(26 Φεβρουαρίου 1999)

Η Επιτροπή συγχρηματοδοτεί με τα κοινοτικά διαρθρωτικά ταμεία τη βελτίωση των δομών και των υπηρεσιών των χωριών για να συμβάλει στη διατήρηση της ζωής των κατοίκων υπό τις καλύτερες συνθήκες.

Τα σχέδια που μπορούν να συγχρηματοδοτούνται από τα κοινοτικά ταμεία επιλέγονται με την τήρηση των αρχών της αποκέντρωσης και της συνεργασίας από τις εθνικές και τις περιφερειακές αρχές στο πλαίσιο των προγραμμάτων αγροτικής ανάπτυξης που εγκρίνονται από την Επιτροπή. Στην περίπτωση της Aragon τα διαρθρωτικά ταμεία συμμετέχουν στον τομέα βελτίωσης των χωριών στο πλαίσιο του ενιαίου εγγράφου προγραμματισμού (ΕΕΠ) της περιοχής 5β όπου ευρίσκεται το χωριό Sasι, αντικείμενο της ερώτησης του Αξιότιμου Μέλους του Κοινοβουλίου.

Στις ακριβείς ερωτήσεις που έθεσε το Αξιότιμο Μέλος του Κοινοβουλίου, δύναται να απαντήσει κανείς ότι, στο παρόν στάδιο η κατάσταση που αφορά το σύλλογο "Colores" δεν αποτέλεσε αντικείμενο διαβούλευσης μεταξύ των ισπανικών αρχών και η Επιτροπή δεν διαθέτει στοιχεία.

Η Επιτροπή θεωρεί ότι οι εθνικές και περιφερειακές αρχές είναι οι πλέον αρμόδιες για να καθορίσουν τη στρατηγική χωροταξίας που αφορά την εγκατάσταση προσώπων ή κοινωνικών ομάδων στα χωριά, με τήρηση των πολιτικών και διοικητικών νόμων.

Λαμβανομένων υπόψη των υφισταμένων δυνατοτήτων στο πλαίσιο των διαρθρωτικών πολιτικών, η Επιτροπή δεν θεωρεί αναγκαία την επεξεργασία μίας ειδικής οδηγίας για το θέμα αυτό.